Eeloleval neljapäeval, 24. aprillil Audru keskkoolis toimuv üleriigiline konverents "Noored ja kaitsetahe" tõotab tulla sama esinduslik nagu kaks eelnenut.    Audru keskkool ja Kindral Johan Laidoneri Selts on ettevalmistustega valmis saamas ja ootab konverentsi töös osalema vanemate klasside õpilasi, kaitseliidu liikmeid, malevate pealikke ja nende abisid, aga ka Ants Laaneotsa, peastaabi ülemat, kaitseminister Jaak Aaviksood ja teisigi n-ö  üllatuskülalisi.    Registreerimine koos tervituskohviga algab hommikul kella 10.30-st. Alates kella 11-st võtavad konverentsi juhtohjad enda kätte Laidoneri seltsi esimees Trivimi Velliste ja kaitseliidu Pärnumaa pealik Mehis Born.    Aukülaliste tervituste järel teeb Trivimi Velliste lühikese sissejuhatava kõne, milles käsitlust leiavad kõik kolm Audrus korraldatud konverentsi. Põhiettekannetega esinevad ennelõunal Erich Reinhold, kes otsib uudse lähenemisega kaitseliidu uusi võimalusi  ja Anu Allekand, kes räägib kaitseliidu järelkasvust.